Brocka, Július, poslanec NR SR (2015-01-29):
Ďakujem pekne. Vážená pani podpredsedníčka, dámy a páni, vážený pán minister, ako začať, ešte si pamätáte určite, kolegovia poslanci, poslankyne, ako sme na jeseň rokovali o anuitnej novele, aké to bolo veľké víťazstvo ministerstva sociálnych vecí, že ste prijímali novelu v takej dojemnej zhode nielen s mnohými opozičnými poslancami, ale dokonca aj so životnými poisťovňami. To sú tie, čo tie anuity predávali nedávno tým prvým sporiteľom z II. piliera. A moja otázka na úvod je, prečo je zrazu ten cirkus, tá bombastická tlačovka, také dramatické vyhlásenie Roberta Fica zo 16. januára v prítomnosti ministra Richtera. Prosím vás, to ste vy nevedeli, že tie prvé dôchodky z II. piliera nebudú švajčiarske, to vy ste nemali tie informácie, že tie budú naozaj na úrovni možno niekoľko eur alebo niekoľko desiatok eur, to vy ste sa až 16. januára zobudili, alebo keď ste zistili, že životné poisťovne si pripočítali privysokú maržu z tých usporených peňazí, až 25 %, tak čo neútočíte na životné poisťovne, s čím ste prišli sem do parlamentu? Vy ste prišli otvoriť II. pilier, vy útočíte na sporenie, prosím vás. A ja sa pýtam, prečo to robíte? Ja mám na to odpoveď, áno, idú parlamentné voľby. Dámy a páni, toto je pravý dôvod prečo SMER otvára II. pilier, idú parlamentné voľby a niekto ich musí zaplatiť. Im sa zdroje už minuli, na dlh je to ťažko a ťažšie, stále ťažšie, aj keď sľubujú ďalšie zľavy a úľavy na dlh, ale v II. pilieri sú peniaze sporiteľov 6,5 mld. eur. Viete, aká to je suma peňazí? Ak sa im podarí takto touto kampaňou, špinavou kampaňou vyhnať aspoň 10 %, dámy a páni, to je 650 mil. eur, dostanú ich do Sociálnej poisťovne a o to menej musí minister financií Kažimír dotovať I. pilier. To znamená, oni nieže jeden sociálny balík, oni ešte do volieb aj dva takto sociálne balíky stihnú, ak takto zoberú peniaze sporiteľom. Toto je len na úvod. To znamená, je to falošná hra strany SMER, toto nie je starosť o dôchodky sporiteľov. No a teraz, keďže to je skrátené konanie, tak začnem skráteným konaním. Tento režim v Národnej rade, nie je to nič, by som povedal, mimoriadne. Alebo teda skrátený režim je mimoriadny režim, lebo my v skrátenom režime schválime zákon aj v priebehu niekoľkých hodín. Deje sa to vo vážnych chvíľach, keď je to odôvodnené. Aby sa tento inštitút nezneužíval, tak je to regulované minimálne dvomi podmienkami, že ten dôvod je vtedy, ak hrozia veľké národohospodárske škody alebo sú ohrozené ľudské práva. A ja sa teraz pýtam, je to tak, sú ohrozené ľudské práva, hrozia národohospodárske škody, keď ideme rokovať v skrátenom konaní o tomto vládnom návrhu? Pozrite sa na dôvodovú správu. V dôvodovej správe zdôvodnením skráteného konania je v snahe zabezpečiť Ústavou Slovenskej republiky garantované základné právo na primerané hmotné zabezpečenie v starobe, čiže garantované právo na primerané hmotné zabezpečenie v starobe. Ak toto je ten dôvod, pre ktorý ideme v skrátenom konaní rokovať, tak vám chcem povedať, že toto je také vágne odôvodnenie, že každý zásah do II. piliera zo strany SMER-u (Roberta Fica) bol zásahom a proti právu na primerané hmotné zabezpečenie v starobe, lebo ak boli poškodení sporitelia, a teraz myslím na mnohé tie zásady, aj podmienky zhodnocovania úspor, alebo to radikálne zníženie odvodov z 9 na 4 %, no to primerané hmotné zabezpečenie sporiteľov bolo týmto ohrozené. Dopoviem niečo ešte k tomu právu na primerané hmotné zabezpečenie v starobe. Tak v tom istom odseku predpokladá minister alebo vláda, že zároveň sa očakáva, že túto možnosť využijú najmä tí sporitelia, u ktorých nebolo možné objektívne predpokladať, že dvojpilierový systém bude pre nich výhodnejší. To znamená, oni niečo navrhujú a predpokladajú, že odídu odtiaľ len tí, ktorí neboli schopní odhadnúť, ako to pre nich v tom II. pilieri dopadne. No ale oni otvárajú II. pilier pre všetkých, nie? Po tejto kampani bude veľa tridsiatnikov, štyridsiatnikov, päťdesiatnikov, ktorí sa rozhodnú v priebehu tých troch mesiacov svoje úspory vybrať z DSS-ky a prinesú ich pánu Muňkovi do Sociálnej poisťovne. Prosím vás, a týmto ľuďom, ktorí sú 15, 20, 30 rokov pred dôchodkom, táto vláda Roberta Fica, alebo minister Richter chce garantovať, že I. pilier bude pre týchto ľudí výhodnejší, to znamená, aj o 5, o 6, o 7, o 10 rokov? Veď vy tu dávno nebudete, prosím vás. A už dnes je každému jasné, že ten I. pilier je jedna pyramídová hra. Veď nebyť dotácie zo štátneho rozpočtu, nebyť prelievania peňazí z fondov Sociálnej poisťovne to je mínus 1,5 mld. eur na terajšie dôchodky, to je 1 500 mil. eur, ktoré musíte naliať, aby bolo na výplaty terajších dôchodcov. A vy teraz idete robiť manévre a ľudí prehovárať, aby z II. piliera masívne prešli do I. piliera? Uvedomujete si, o čom tu hovoríte ľuďom, aby utekali si kúpiť lístky do toho Titanicu, aby to ešte stihli, lebo proste tak je to pre nich výhodné? Vy ste mali povedať ľuďom iné a pravdu, že vy do konca volebného obdobia nič zásadné s I. pilierom robiť nejdete a to znamená, dovtedy kým ste vy pri moci, je výhodné počítať dôchodok z I. piliera. To sedí, s tým súhlasím. Naozaj keď si prepočítate dôchodok podľa terajších pravidiel z prvého I. a dôchodok kombinovaný z I. a II., sú takí, ktorí aj teraz o to požiadali, tak im vychádza, že je to pre nich nevýhodné, ale to len dovtedy, kým budete vy pri moci, vy dávate takéto garancie, že vy garantujete, že ľudia môžu žiť na dlh ďalej, to znamená, do konca volebného obdobia to beriem, lebo vy s tým nič neurobíte. Ale veď pozrite sa, ako sa správajú okolité krajiny. To si aj Tsipras myslí v Grécku, že sa mu bude celá Európa skladať na to, ako on bude zvyšovať minimálne dôchodky na 750 eur aj minimálnu mzdu. Ale, prosím vás, myslíte si, že to môže ísť takto ďalej 5 rokov, 10 rokov. Však to každá normálna zodpovedná vláda musí povedať, to takto nejde. Preto ja si myslím, že je to stále o voľbách. Robert Fico potrebuje kampaň a musí ju niekto zaplatiť. A v tomto prípade to budú sporitelia, tí sporitelia, ktorí mu naletia, ktorí naletia tým jeho istotám o 5, o 10 rokov, že on a I. pilier bude garantovať vyššie dôchodky. Nebude to tak. A ironicky poviem, ak by Robert Fico chcel pomôcť tým dôchodcom, ktorí už kúpili si tie anuity, pričom im to vychádza o tých 10 alebo možno aj o 20 eur menej ako z I. piliera, on to mohol vyriešiť aj bez nás, zo svojej rezervy premiéra. Keby bol veľkorysý mohol sa zasprávať ako prezident. Ten rozdáva svoj plat. Robert Fico mohol takto rozdať svoju rezervu tým, by som povedal, znevýhodneným. Ale máte na to aj iné možnosti, keby ste to urobili tak, že by tu nebola takáto absurdná súťaž medzi II. a I. pilierom. Vy idete hovoriť, že I. pilier sa oplatí, oplatí sa, keď ho takmer 30 % dotujeme? Však keby ste sporiteľov dotovali 30 % v II. pilieri, tak ani jedného nenapadne, že by mal odtiaľ vystúpiť a ísť do I. piliera. Je to tak ťažké pochopiť? Však na to stačí sedliacky rozum . Veď, pozrite sa, 6,5 mld. v II. pilieri, miliardu štátne aktíva minister financií musí na dôchodky Muňkovi poslať za tento rok. Zatiaľ pán Muňko 500 mil. ešte prevedie z fondu invalidného, nezamestnanosti, garančného, proste je to miliarda a pol v eurách. No a keďže táto miliarda a pol je veľká suma peňazí a zákon vás nepustí alebo keď nahovoríte ľudí, že dobrovoľne sami donesú svoje peniaze z II. piliera do Sociálnej poisťovne, tak to je čistý zisk pre ministra financií tento rok. No a potom môžete platiť. Veď, predstavte si, oni mali včera tlačovku s dvomi bodmi. Boli tam mimoriadne témy, prvá téma otvorenie II. piliera a druhá zľavy v doprave na 50 %. Jedným dychom rozumiete peniaze od sporiteľov a už sa aj vie, kto to zaplatí. pretože minister dopravy na to nemá. Toto je pravda o tomto slávnom štvrtom otváraní II. piliera. No a teraz ešte ten druhý dôvod, kedy to môže byť skrátené. Teda prvý dôvod sa týka ohrozených práv. A ja som teraz chvíľku hovoril o tom, ako sú tie práva ohrozené. Naozaj tu len blafujú, oni viac ohrozovali svojimi doterajšími krokmi tie práva. Primerané hmotné zabezpečenie v starobe doteraz oni ohrozovali. A teraz ten druhý dôvod je, že hrozia národohospodárske škody. Viete si predstaviť ten paradox? Národohospodárske škody hrozia z otvorenia II. piliera. Z otvorenia II. piliera hrozia značné škody, lebo predstavte si teraz nešťastné DSS-ky, ktoré tie peniaze nemajú v kufroch a v trezoroch pozamykané, tie peniaze sporiteľov predsa investovali, nakúpili dlhopisy aj štátne aj iné, do akcií investovali. Ale teraz keď im dali títo lehotu tri mesiace, tak musia tie DSS-ky pre tých sporiteľov, ktorí chcú odísť , tie peniaze pripraviť v hotovosti (cash). A čo to znamená. Musia sa tých svojich aktív zbaviť, musia ich predať rýchlo, teraz, lebo sú v núdzi. A vy si myslíte, že ich budú DSS-ky predávať s veľkým ziskom? Zasa sa tu nabalia. zasa to je príležitosť, že sporitelia to zaplatia. Tí teda na tom prerobia, dlhodobo, myslím, ktorí majú 5, 10, 15, 20 rokov pred odchodom do dôchodku. A na tom zarobia kšeftári, tí, čo sú možno dneska v tom Belize, na Bahamách od nás, lebo ich budú nakupovať teraz lacno. Lacno budú nakupovať a zarobia. Ak vy tomu nerozumiete, minister financií to dovysvetlí vám aj Robertovi Ficovi. To znamená, národohospodárska škoda bude toto, ten balík usporených peňazí na dôchodky, že si tam namastia bruchá teraz tí, čo vedia zarábať peniaze, lacno kúpiť a draho predať. Čiže nie je dôvod na skrátené konanie. Že ak by sme to neotvorili, že hrozia národohospodárske škody? Naopak, z jeho otvorenia hrozia národohospodárske škody. A ja sa stále mám za zástancu sporiteľov a dôchodcov. Vôbec ma netrápia, by som povedal, tie životné poisťovne a iní, ktorí z toho tiež žijú. Ale myslím si, že v tejto chvíli, by ste tie DSS-ky mali počúvať, lebo určite vám budú hovoriť pravdu. A majú obavu takto politicky vystupovať. Áno, ja tomu rozumiem, že takto môžeme hovoriť len my, my tu v parlamente. Ale od Roberta Fica je to vrcholne nezodpovedné. Toto je to dramatické riešenie, s ktorým vláda príde, že otvorí pilier a umožní ľuďom, aby z neho vstúpili, aby niektorí doň vstúpili? Ja, naopak, vyzývam ľudí, ktorí majú teda ešte čas, nie dva roky pred dôchodkom, lebo títo nič neurobia s I. pilierom, ale ľudí, čo majú viac rokov do dôchodku, aby vstúpili do II. piliera naozaj. Ja som sa bál, že ho chcú znárodniť, ale sú tak... Nebudem urážať, prepáčte. Čiže je to úplne naopak, pravý dôvod je politický, Robert Fico odštartoval volebnú kampaň a niekto ju musí zaplatiť. Ten prvý balík zaplatili z vyšších daní živnostníci, daňoví poplatníci, tento druhý alebo tie ďalšie balíky zaplatia sporitelia. Dobre ste si to vymysleli, to myslím v úvodzovkách. Je to falošná nebezpečná hra s dôverou občanov, považujem to za prejav nezodpovednosti. A KDH nebude hlasovať za skrátené konanie o tomto zákone. Ďakujem za vašu pozornosť.